《清音亭憩暑》
宋代·徐冲渊

水落石涧鸣，中含太古音。
安得微妙人，写入朱弦琴。
六月天不雨，赤日云无阴。
道人憩其侧，脱巾卧青林。
好风松上来，聊复披吾襟。
朱炎拆厚地，晴岚冒高岑。
愿分一勺泉，为民作甘霖。

作者简介：徐冲渊（《洞霄诗集》作仲渊），字叔静，自号栖霞子，姑苏（今江苏苏州）人。道士。孝宗淳熙中诏居太一宫高士斋，后典洞霄通明馆。孝宗逊位后，复诏居佑圣观凝神斋。有《西游诗集》，已佚。事见《洞霄图志》卷五。今录诗十二首。